የሞሪታንያ ፕሬዚዳንት የአፍሪካ ሕብረት የወቅቱ ሊቀመንበር ሆነው ተመረጡ
 22ኛው የአፍሪካ መሪዎች ጉባኤ በመክፈቻው ሥነ ሥርዓቱ ላይ የሞሪታንያ ፕሬዚዳንት መሐመድ አብዱላዚዝን የወቅቱ የህብረቱ ሊቀመንበር አድርጎ ሰየመ። በሳይንስና ቴክኖሎጂም ዘርፍ ለሁለት ግለሰቦች ሽልማት አበረከተ።ጉባኤው ትናንት በአፍሪካ ህብረት የማንዴላ አዳራሽ ባካሄደው የመክፈቻ ሥነ ሥርዓት ላይ ላለፈው አንድ ዓመት ህብረቱን በሊቀመንበርነት ሲመሩ የቆዩትን የኢፌዴሪ ጠቅላይ ሚኒስትር ኃይለማርያም ደሳለኝን በክብር ከሸኘ በኋላ ለቀጣዩ አንድ ዓመት የሚመሩትን የሞሪታንያን ፕሬዚዳንት መሐመድ አብዱላዚዝን በሊቀመንበርነት መርጧል።የኢፌዴሪ ጠቅላይ ሚኒስትር ኃይለማርያም ደሳለኝ ኃላፊነታቸውን ለአዲሱ ሊቀመንበር ባስተላለፉበት ወቅት እንደገለጹት፤ በኃላፊነት ዘመናቸው በርካታ ተግባራትን ከህብረቱ አባል አገሮች ጋር በመተባበር አከናውነዋል። በቀጣይም አዲሱ የወቅቱ ሊቀመንበር የተጣለባቸውን ኃላፊነት በትጋት እንዲወጡና ህብረቱም እንደ ከዚህ ቀደሙ ሁሉ የበኩሉን ድጋፍ አጠናክሮ እንዲቀጥል አሳስበዋል።አዲሱ የህብረቱ የወቅቱ ሊቀመንበር መሐመድ አብዱላዚዝ በበኩላቸው እንደተናገሩት፤ የቀድሞ የህብረቱ ሊቀመንበር አቶ ኃይለማርያም ደሳለኝ የተጣለባቸውን ኃላፊነት በብቃት ተወጥተዋል። «የአህጉሪቱን ትስስርና የጋራ አቅምን መጠቀም የምንችልበት ጊዜ ላይ ነን» ያሉት የወቅቱ አዲሱ ፕሬዚዳንት አብዱልአዚዝ፤ ለእዚህም ስኬታማነት አገራቱ ጠንክረው ሊሠሩ እንደሚገባቸው አመልክተዋል። በተጨማሪም ድህነትንና ስደትን በመዋጋት እንዲሁም የግብርናውን ዘርፍ በማሳደግና የምግብ ዋስትናን በማረጋገጥ የአህጉሪቱን የኢኮኖሚ ልማት ማሳደግ እንደሚጠበቅ ገልጸዋል። ስደትንና ኤች.አይ.ቪ/ ኤድስን መዋጋት ሊዘነጋ የማይገባው ጉዳይ መሆኑንም አመልክተዋል።ጉባኤው በዕለቱ ሞሪታኒያን የህብረቱ የወቅቱ ሊቀመንበር አድርጎ ከመረጠ በኋላ ዚምባቡዌን፣ ናይጄሪያንና ኮንጎን ምክትል በሊቃነመናብርትነት መርጧል። ህብረቱ በሳይንስና ቴክኖሎጂ ዘርፍ ስኬታማ ለሆኑ ለሁለት አፍሪካውያን የምስክር ወረቀትና ለእያንዳንዳቸው 100ሺ ዶላር ሸልሟል። ተሸላሚ ዎቹ የናይጀሪያና የቡርኪናፋሶ ዜጎች በዕለቱ ከተመረጡት የህብረቱ የወቅቱ ሊቀመንበር እጅ ሽልማታቸውን ተቀብለዋል። ተሸላሚዎቹ በበኩላቸው ዓለም የሳይንስና ቴክኖሎጂ መድረክ እየሆነች መምጣቷን አመልክተው፣ አፍሪካም የዓለም አንዷ ክፍል እንደመሆኗ የራሷን አስተዋፅኦ ማበርከት እንደሚገባት ተናግረዋል። የአፍሪካ መሪዎችም ለዘርፉ ትኩረት በመስጠት በአህጉሪቱ የሳይንስና ቴክኖሎጂ ማዕከላት ላይ ሊሠሩ እንደሚገባ ጠቁመዋል። ህብረቱ ላበረከተላቸው ሽልማትም ምስጋናቸውን አቅርበዋል።የህብረቱ ኮሚሽን ሊቀመንበር ዶክተር ንኮሳዛና ድላሚኒ ዙማ በሽልማት ሥነ ሥርዓቱ ወቅት ባደረጉት ንግግር ፤ ዘርፉ ለአህጉሪቷ ማህበራዊና ኢኮኖሚያዊ እድገት ከፍተኛ ድርሻ ያለው እንደመሆኑ ህብረቱ ትኩረት እንደሰጠው ገልጸዋል። ስለዚህም ሽልማቱ በዘርፉ የተሰማሩትን አፍሪካውያንን የሚያበረታታ ነው። 